CELEX: 62014CN0378
Language: el
Date: 2014-08-07 00:00:00
Title: Υπόθεση C-378/14: Αίτηση προδικαστικής αποφάσεως την οποία υπέβαλε το Bundesfinanzhof (Γερμανία) στις 7 Αυγούστου 2014 — Bundesagentur für Arbeit — Familienkasse Sachsen κατά Tomislaw Trapkowski

10.11.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 395/24
            
         
      Αίτηση προδικαστικής αποφάσεως την οποία υπέβαλε το Bundesfinanzhof (Γερμανία) στις 7 Αυγούστου 2014 — Bundesagentur für Arbeit — Familienkasse Sachsen κατά Tomislaw Trapkowski
      (Υπόθεση C-378/14)
      (2014/C 395/29)
      Γλώσσα διαδικασίας: η γερμανική
      
         Αιτούν δικαστήριο
      
      Bundesfinanzhof
      
         Διάδικοι στην υπόθεση της κύριας δίκης
      
      
         Προσφεύγων και αναιρεσίβλητος: Tomislaw Trapkowski
      
         Καθής και αναιρεσείουσα: Bundesagentur für Arbeit — Familienkasse Sachsen
      
         Προδικαστικά ερωτήματα
      
      
                  1)
               
               
                  Πρέπει, σε περίπτωση κατά την οποία πρόσωπο που κατοικεί σε ένα κράτος μέλος (ημεδαπή) και δικαιούται επίδομα τέκνων για τέκνα που κατοικούν σε άλλο κράτος μέλος (αλλοδαπή) με τον διαζευγμένο σύζυγο του εν λόγω προσώπου, να έχει εφαρμογή το άρθρο 60, παράγραφος 1, εδάφιο 2, του κανονισμού 987/2009 (1), με συνέπεια το πλάσμα δικαίου κατά το οποίο, κατά την εφαρμογή των άρθρων 67 και 68 του κανονισμού 883/2004 (2), —ιδίως όσον αφορά το δικαίωμα ενός προσώπου να απαιτεί τη χορήγηση μιας παροχής— πρέπει να λαμβάνεται υπόψη η κατάσταση ολόκληρης της οικογένειας ως εάν όλα τα εμπλεκόμενα άτομα υπάγονταν στη νομοθεσία του οικείου κράτους μέλους και κατοικούσαν εκεί, να οδηγεί στο ότι το δικαίωμα για επίδομα τέκνων ανήκει αποκλειστικώς στον γονέα που κατοικεί στο άλλο κράτος μέλος (αλλοδαπή), διότι το εθνικό δίκαιο του πρώτου κράτους μέλους (ημεδαπή) προβλέπει ότι επί πλειόνων δικαιούχων επιδόματος τέκνων δικαιούχος της αξιώσεως είναι ο γονέας που έχει αναλάβει το τέκνο στο νοικοκυριό του;
               
            
                  2)
               
               
                  Σε περίπτωση καταφατικής απαντήσεως στο πρώτο ερώτημα:
                  Όταν συντρέχουν οι υπό 1) εκτεθείσες περιστάσεις, πρέπει το άρθρο 60, παράγραφος 1, εδάφιο 3, του κανονισμού 987/2009 να ερμηνευθεί υπό την έννοια ότι ο γονέας που κατοικεί σε ένα κράτος μέλος (ημεδαπή) έχει δικαίωμα σε επίδομα τέκνων κατά το εθνικό δίκαιο, επειδή ο έτερος γονέας που κατοικεί στο άλλο κράτος μέλος (αλλοδαπή) δεν έχει υποβάλει αίτηση για επίδομα τέκνων;
               
            
                  3)
               
               
                  Αν στο δεύτερο ερώτημα, όταν συντρέχουν οι υπό 1) εκτεθείσες περιστάσεις, πρέπει να δοθεί η απάντηση ότι η παράλειψη υποβολής αιτήσεως από τον γονέα που κατοικεί σε άλλο κράτος μέλος οδηγεί στη μεταβίβαση του δικαιώματος για επίδομα τέκνων στον γονέα που κατοικεί στην ημεδαπή:
                  Ποιο είναι το χρονικό διάστημα μετά την παρέλευση του οποίου πρέπει να θεωρηθεί ότι ένας γονέας που κατοικεί σε άλλο κράτος μέλος δεν «ασκεί» το δικαίωμα για επίδομα τέκνων κατά την έννοια του άρθρου 60, παράγραφος 1, εδάφιο 3, του κανονισμού 987/2009, με συνέπεια το δικαίωμα αυτό να περιέρχεται στον γονέα που κατοικεί στην ημεδαπή;
               
            
         (1)  Κανονισμός (ΕΚ) 987/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για καθορισμό της διαδικασίας εφαρμογής του κανονισμού (ΕΚ) 883/2004 για τον συντονισμό των συστημάτων κοινωνικής ασφάλειας (EE L 284, σ. 1).
      
         (2)  Κανονισμός (ΕΚ) 883/2008 της Επιτροπής, της 11ης Σεπτεμβρίου 2008, σχετικά με τον καθορισμό των κατ’ αποκοπή τιμών κατά την εισαγωγή για τον προσδιορισμό της τιμής εισόδου ορισμένων οπωροκηπευτικών (EE L 166, σ. 1).